钦定古今图书集成/明伦汇编/氏族典/第250卷 > 张瀚
## 钦定古今图书集成/明伦汇编/氏族典/第250卷 > 张瀚

按《明外史张瀚传》：“瀚字子文，仁和人。嘉靖十四年进
士。授南京工部主事，历庐州知府，改大名，累迁陕西
左布政使，擢右副都御史，巡抚其地。入为大理卿，进
刑部右侍郎，俄改兵部，总督漕运。隆庆元年，改督两
广军务。大盗曾一本犯广东，陷碣石卫，叛将周云翔
等与贼合，廷议镌瀚一秩调用，再抚陕西，迁南京右”
都御史，就改工部尚书。万历元年，吏部尚书杨博罢，
召瀚代之。秩满，加太子太保。张居正谋夺情，瀚心非
之。中旨令瀚谕留居正。居正又自为牍风瀚，瀚佯不
喻。居正复令客说之，不为动。居正怒，嗾给事中王道
成、御史谢思启摭他事劾之。勒致仕归。卒谥恭懿。